Losun gróðurhúsalofttegunda á Íslandi nálgast sama stig og fyrir faraldur, samkvæmt tölum Hagstofu Íslands. Framkvæmdastjóri Landverndar segir ekki hægt að takast á við loftslagsbreytingar nema ráðast að rótum vandans.
Losun gróðurhúsalofttegunda á Íslandi jókst um þrjú komma þrjú prósent í fyrra eftir að hafa minnkað verulega árin tvö þar á undan. Þetta kemur fram í Hagsjá Landsbankans sem kom út í morgun.
Heildarlosun hagkerfisins á síðasta ári var þó um fjórðungi minni en tvö þúsund og átján. Síðustu ár hafa fjórar greinar losað um og yfir áttatíu prósent af heildarlosun atvinnulífsins; landbúnaður, skógrækt og fiskveiðar; þá framleiðsla málma, svo flutningar á sjó og loks flutningar með flugi. Losun frá atvinnulífi á Íslandi dróst saman um 14 prósent 2019 og um 19 prósent 2020. Gjaldþrot WOW air og fækkun ferðamanna hafa áhrif 2019. Losun heimila minnkaði um fjögur prósent 2019 og 13 prósent 2020.
Auður Önnu Magnúsardóttir framkvæmdastjóri Landverndar segir heiminn hafa verið í kjörstöðu til breytinga eftir faraldurinn.
Heimsbyggðin bara dreif sig aftur í að fara í bissness as usual, fara aftur í sama ástand eins og var fyrir heimsfaraldurinn.
Og greip ekki það tækifæri sem við höfðum til þess að byggja upp aftur á umhverfisvænan hátt.
Losun gróðurhúsalofttegunda minnkaði um tæplega fimm prósent á heimsvísu árið 2020. Losunin náði þó aftur því stigi sem hún var á áður en kórónuveirufaraldurinn braust út í fyrra og jókst um sex komma fjögur prósent. Auður segir að heimsbyggðin verði að ráðast að rótum vandans, eigi eitthvað að breytast.
Þetta er vandi sem við höfum vitað af mjög lengi og við getum ekki tekist á við hann nema að ráðast að rótum vandans.
Sem er sjúkleg ásókn í auðlindir sem virðist vera óstöðvandi.
Losun gróðurhúsalofttegunda hér á landi nálgast sama stig og fyrir faraldur. Framkvæmdastjóri Landverndar segir að heimsbyggðin hafi drifið sig aftur í fyrra horf í stað þess að byggja heiminn upp á umhverfisvænan hátt. 